Scene halucinante în tr-o localitate din județul Timiș. Un bărbat de 36 de ani a stropit cu benzină câinii vecinului și chiar gardul casei acestuia, fiind scos din minți de lătratul patrupedelor.
Incidentul s-a petrecut în localitatea timișeană Giarmata Vii din județul Timiș. Din câte se pare, conflictul dintre cei doi vecini este mai vechi și are la bază nemulțumirile unuia dintre ei legate de animalele de companie.
Mai exact, unul dintre bărbați a început să reclame că animalele de companie fac gălăgie. Câinii sunt două exemplare de Akita american de 7, și 4 ani, iar de-a lungul timpului, proprietarul l-a surprins pe vecinul său luând măsuri extrem împotriva animalelor. Omul ar fi mers chiar până acolo încât ar fi încercat chiar să ucidă câinii, folosind otravă, relatează Pagina de Timiș.
În urmă cu două săptămâni însă, supărat că animalele îi trezesc bebelușul din somn, bărbatul și-a pierdut cumpătul. Acesta a amenințat proprietarul că îi dă foc, ba chiar a stropit câinii și gardul casei cu benzină. Soluția inflamabilă a ajuns și pe proprietarul câinilor.
Acesta a depus plângere la poliție, dar deocamdată oamenii legii se rezumă la cercetări într-un dosar de amenințare.
,,La data de 29 aprilie a.c., în jurul orei 17:30, polițiștii Secției 1 Rurale Timișoara au fost sesizaţi de către un bărbat, în vârstă de 30 de ani, cu privire la faptul că în urma unui conflict spontan cu vecinul său, acesta din urmă i-ar fi adresat amenințări.
Ajunși la fața locului, polițiștii au constatat faptul că cele sesizate se confirmă, fiind identificat un bărbat, în vârstă de 36 de ani, bănuit de comiterea faptei.
În cauză, polițiștii au întocmit un dosar penal sub aspectul săvârșirii infracțiunii de amenințare și continuă cercetările în vederea stabilirii întregii situații de fapt”, au transmis reprezentanții IPJ Timiș.